BODOLAND रादाब: फैबाय थानाय आसाम बिधान सभानि बिसायख’थिआव 63 नं चापागुरि बियाबनिफ्राय मिरु इउपिपिएल दोलोनि बोसोनगिरि, बर’ हारिनि सासे गोख्रों समाज सिबियारि इउ.जि ब्रम्ह बिथांआ गसंगोन बेनि थाखाय हाजार-हाजार इउपिपिएल दोलोनि मददगिरि लानानै मोनसे रेलिनि गेजेरजों गाबोन बिजाथिलाइखौ जिल्ला बेंगिरिनि मावख’आव गथायगोन होनना फोरमायथिदों बिटिसिनि मावफुं सोद्रोमा राकेश ब्रम्ह बिथांआ । बेजों लोगोसेनो मावफुं सोद्रोमा राकेश ब्रम्ह बिथांआ चापागुरि ओन्सोलनि रायजो-राजाखौ इउ.जि ब्रम्हनि बिजाथिलाइ होनाय रेलिआव बाहागो लानो थाखाय खावलायदों । चापागुरि बियाबनिफ्राय इउ.जि ब्रम्ह बिथांआ 1 लाकनि बांसिन भट मोननो हानानै गासै आसामनि गेजेरावनो बांसिन भट मोननो हानाय देरहासारगिरि बिजाथि महरै जारिमिन सोरजिगोन होननाबो बुंथियो । इउ.जि ब्रम्ह बिथांआ देरहालांनायनि उनावनो गोजौ थाखोनि मन्थ्रि होनाय जागोन, बेनि थाखाय आसामनि सावस्रि, सोलोंथाइ आरो रांखान्थियारि मन्थ्रि हिमन्त बिस्व सर्मा आरो प्रमद बर’नि गेजेराव सावरायलायनाय जाखाबाय होननाबो फोरमायदों । बाक्सा जिल्लाआव मन्थ्रि मोननो हानाया चापागुरि ओन्सोलजों लोगोसेनो बाक्सा जिल्लाआव रंजाथाव आरो गोजोन्थाव लाबोगोन होननाबो फोरमायथियो राकेश ब्रम्ह बिथांआ ।